## Obraćanje predsjednika Vlade Duška Markovića

## na svečanosti povodom Dana nezavisnosti SAD

## Ambasada SAD, 22.jun 2017.

Uvažena ambasadorko Uehara,

Poštovane ekselencije,

Dame i gospodo,

Zahvaljujem na prilici da na ovoj svečanosti uputim srdačne čestitke američkom narodu povodom 241. godišnjice Deklaracije o nezavisnosti, na čijim temeljima su ustanovljene Sjedinjene Američke Države.

To je događaj koji je prije skoro dva i po vijeka okrenuo točak svjetske istorije ka vrijednostima koje su ideal i današnjeg svijeta, onako kako je i zapisano u Deklaraciji: „Svi ljudi su stvoreni jednaki i njihovo neotuđivo pravo je – pravo na život, slobodu i težnja ka sreći“.

Moderni svijet ni po čemu ne podsjeća na onaj s kraja 18.vijeka osim po činjenici da se za to neotuđivo pravo i danas bori veliki dio čovječanstva. To samo govori o veličini i vrijednosti ideala koji su Amerikanci proklamovali prije skoro dva i po vijeka.

Ulogu i značaj Sjedinjenih Država u svjetskom poretku uvijek smo shvatali na način kako je to još prije više od pedeset godina objasnio predsjednik Kenedi: „Mi ne težimo da jedan narod ili sistem gospodari svijetom, već tome da ČOVJEK gospodari svijetom. Moderni svijet je premalen, a oružje odveć destruktivno da bismo sebi smjeli dozvoliti da bilo ko drugi zagospodari.“

Na tim idejama – prava na život i slobodu; na toj težnji da svijetom gospodari ČOVJEK a ne bilo koji NAROD, utemeljena je i crnogorska država.

Na tom zajedničkom idealu, iskovano je i crnogorsko-američko prijateljstvo, dugo više od sto godina, kao i strateško partnerstvo uspostavljeno u ovom vijeku...

Partnerstvo koje je krunisano prije par nedjelja kada je Crna Gora, uz podršku svih saveznika ali prevashodno Sjedinjenih Država, postala punopravni član Sjevernoatlantske alijanse – najmoćnijeg vojnog i političkog saveza današnjeg svijeta.

Partnerstvo koje je ojačano nizom bilateralnih sastanaka na najvišem nivou koje smo imali u Vašingtonu u prethodnih par mjeseci.

Partnerstvo kojim je Crna Gora počastvovana i priviligovana!

U to ime, u ime naše buduće saradnje, u ime svih onih koji su svojim trudom i naporom doprinijeli crnogorsko-američkom strateškom partnerstvu – dozvolite da još jednom najsrdačnije čestitam predsjedniku Trampu, Vama uvažena ambasadorko, kao i američkom narodu, veliki praznik Dan nezavisnosti.

Neka Bog blagoslovi Ameriku!

Da je vječna Crna Gora!